Το αυξημένο σωματικό βάρος σχετίζεται με μια κατάσταση χρόνιας φλεγμονής και δυσλειτουργίας του ανοσοποιητικού. Χαρακτηρίζεται επίσης από διαταραχές της πηκτικότητας του αίματος και αυξημένο κίνδυνο για θρομβώσεις. Τα παχύσαρκα άτομα έχουν συχνά αδιάγνωστη καρδιαγγειακή νόσο και ίνωση των αγγείων ακόμα και σε νεαρή ηλικία. Παρουσιάζουν επίσης αυξημένη αρτηριακή πίεση. Η παχυσαρκία είναι ο πιο συχνός παράγοντας κινδύνου για την ανάπτυξη σακχαρώδη διαβήτη τύπου 2 και πολλά υπέρβαρα άτομα θα παρουσιάσουν αυξημένο σάκχαρο αν αρρωστήσουν, ακόμα και αν δεν έχουν διαγνωσθεί με διαβήτη. Το αυξημένο σωματικό βάρος σχετίζεται με δυσλειτουργία των πνευμόνων λόγω της μειωμένης δυνατότητας αερισμού και δυσλειτουργίας του επιφανειοδραστικού παράγοντα των πνευμόνων.
Όλοι αυτοί οι παράγοντες φαίνεται ότι παίζουν ρόλο στην βαρύτητα της νόσου από κορονοϊο. Προκύπτει λοιπόν ότι τα άτομα κάτω των 60 ετών που είναι παχύσαρκα έχουν διπλάσια πιθανότητα να νοσήσουν σοβαρά και να χρειαστούν εισαγωγή στο νοσοκομείο ή στη μονάδα εντατικής θεραπείας. Η βαρύτητα της νόσου αυξάνεται όσο αυξάνεται ο ΔΜΣ (δείκτης μάζας σώματος). Αν ο ΔΜΣ είναι μεταξύ 30-35 η πιθανότητα ανάγκης νοσηλείας είναι διπλάσια ενώ αν είναι > 35 ο κίνδυνος ανάγκης διασωλήνωσης είναι εφταπλάσιος!